O 21 de chulio de 1261 as tropas de Miguel Paleologo prenioron Costantinoble y facioron fuyir a Balduín II ta Occident, feito que se considera como una reconstrucción de l'Imperio Bizantín u Imperio Román d'Orient. Miguel Paleologo esdevinió Miguel VIII. O Imperio Bizantín de Miguel VIII yera achiquiu respecto a l'imperio anterior a la quatrena cruzada y rodeyau por estaus independients y hostils: Imperio de Trapisonda, Dispotato d'Epiro, Ducato de Neopatria, Ducato d'Atenas, Principato de Morea, y las plazas costeras d'os chenoveses y venecians. Os chenoveses y venecians teneban en lurs mans totz os antigos nuclios comercials bizantins que serviban d'enlace con Orient.